তাহলে বাংলাদেশে কী আছে? যাদের দিকে আশা নিয়ে ‘ইন্টার ফেইথ’ সহিষ্ণুতা দাবি করা যায়? আছে, চাষাভুষোর শিকড় থেকে বেরিয়ে আসা বহুবিধ পেশায় নিয়োজিত কর্মচঞ্চল আর্থিকভাবে স্বচ্ছল/নাতিসচ্ছল বিরাট সহজিয়া বুদ্ধিদীপ্ত জনসমষ্টি — এরা নগরে শহরে মফস্বলে গ্রামে বসবাস করে, এরা সংস্কৃতিতে গভীর নয়, কিন্তু লৌকিকতা ও কাণ্ডজ্ঞানে সরস, এরা ধর্ম পালনে-অপালনে একটা সহনীয় মাত্রায় থেকে গোপন নিষিদ্ধ পানাহারেও সমান সামঞ্জস্য বিধান করে চলে, এরা রাজনৈতিক ভাবনাচিন্তাতেও যথেষ্ট উদার। এরাই মূলত গণজাগরণের শক্তি এবং এরা সমানেই যাবে — এতে কোনো সন্দেহ নেই। আবার সেসাথে আছে বাংলাদেশের অত্যন্ত কর্মমুখর শ্রমজীবি নারী ও পুরুষ যাদের জীবনের সহজবোধ ও কর্মস্পৃহা বাংলাদেশের মূল চালিকা শক্তি। আমি বাংলাদেশের জনগণের মুক্তি এভাবেই দেখি, এবং খুবই বিশ্বাস করি বাংলাদেশ মৌলবাদের ঝুঁকিতে টালমাটাল হয়েও ‘ইন্টার ফেইথ’ সহিষ্ণুতার বৃহত্তর স্পেসে নিজেকে তুলে ধরে হয়ে উঠবে — সত্যিই হয়ে উঠবে এক আকাঙ্ক্ষিত জনপদ।